《游善权山留题三首 其三 寺后湫水》
宋代·陈克

冈峦谁穿空，脉液互吞吐。凭虚倚翠岩，发地涵潼乳。

哀弦响崖寺，清镜照林坞。萦坻骤曲折，啮石犹飞舞。

津涯浩无穷，神怪传自古。参差见坤轴，晃荡连水府。

微生寄荒绝，多病厌咸苦。永怀宅清泠，戮力事农圃。

青秧渐出水，紫笋新过雨。无惭种秫陶，更似煎茶羽。

作者简介：陈克(1081—1137）北宋末南宋初词人。字子高，自号赤城居士。临海（今属浙江）人。